En festlig aften med gutterne på Hjallerup Marked endte med benbrud for en ung mand i 20'erne.

En ung mads gode intentioner endte fatalt, da han natten til fredag ville køre sine kammerater hjem fra en festlig aften på Hjallerup Marked. Han havde tilbudt at sætte sig bag rattet, da hans ven – ejeren af bilen – havde fået for meget indenbords til selv at gøre det. På vejen hjem sætter han klokken 01.40 et par andre kammerater af på Svanemosevej i Moseby ved Pandrup. Men hvad der skulle have været et hyggeligt farvel efter en sjov aften, endte helt anderledes alvorligt og smertefuldt for den unge mand i 20’erne. Mens han er ude af bilen, sætter hans påvirkede kammerat sig – ejeren af bilen – om på førersædet og begynder at køre. Det forsøger vennen at stoppe. - Han stiller sig simpelthen hen foran bilen – formentlig fordi han synes, det er en rigtig dårlig idé at lade ham køre, siger vagtchef Morten Axelsen fra Nordjyllands Politi. Om det var bevidst eller et uheld, ved Nordjyllands Politi endnu ikke med sikkerhed. Men i hvert fald kører bilejeren ind i kammeraten, så han får brud på det ene ben og må tilses på Aalborg Universitetshospital. Føreren anholdt ved Rema 1000 Efter påkørslen af sin ven, flygter manden fra stedet i bilen. Nordjyllands Politi pågriber ham ved Rema1000 i Pandrup, hvor han holder parkeret i bilen. - Enhver form for kørsel i spirituspåvirket tilstand noget, vi i dén grad ser med strenge øjne på. Det er at gamble med ens eget og andres liv, så det er altid et enormt stort fokus for politiet. Og når nogen så efterfølgende kommer til skade, følger vi det fuldstændigt til dørs, siger vagtchef Morten Axelsen. Den pågældende mand er fortsat i politiets varetægt og skal afhøres, så snart han er i tilstand til det. - Vi kommer formentlig til at sigte ham for vanvidskørsel og kræve køretøjet konfiskeret, siger vagtchefen. Nordjyllands Politiet oplyser, at udover denne episode forløb Hjallerup Marked forholdsvis stille og roligt. Markedet samler omkring 200.000 mennesker hen over weekenden.